Yli 30 Ruotsiin saapunutta turvapaikanhakijaa yöpyi torstain vastaisena yönä bussissa vastaanottokeskuksen pihalla Östersundin lähellä Keski-Ruotsissa.

Syy: turvapaikanhakijat eivät halua majoittua syrjäseudulle vaan vaativat kuljetusta takaisin Malmöhön.

– Muutamat meistä aikovat ryhtyä syömälakkoon, Moaweyh Ramliy kertoi Aftonbladet-lehdelle.

Turvapaikanhakijat olivat olleet siinä uskossa, että bussi veisi heidät Malmön lähelle, mutta kyyti kestikin 15 tuntia ja päättyi kauas maaseudulle. He kuvailivat toimittajille, että paikka oli ”kuin vankila” ja ”keskellä metsää”.

Poliisi ei puuttunut asiaan, koska lakia ei rikottu. Jotkut bussin matkustajat piipahtivat vastaanottokeskuksessa lämmittelemässä ja syömässä.

Turvapaikanhakijoilla ei ole Ruotsissa oikeutta valita asuinpaikkaansa.